Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружението на граѓани Центар за граѓански комуникации (ЦГК) Скопје, преку полномошникот Сабина Факиќ, вработена во ЦГК, поднесена против Службата за општи и заеднички работи на Владата на Република Северна Македонија, по предметот Барање за пристап до информации од јавен карактер, на 13.01.2025 година, го донесе следното

**Р Е Ш Е Н И Е**

1. Жалбата изјавена од Здружението на граѓани Центар за граѓански комуникации (ЦГК) Скопје, преку полномошникот Сабина Факиќ, вработена во ЦГК, поднесена против Службата за општи и заеднички работи на Владата на Република Северна Македонија, заведена во Агенцијата под бр.08-354 на 26.12.2024 година, по предметот Барање за пристап до информации од јавен карактер, **СЕ УВАЖУВА.**

1. **Предметот се враќа на повторно постапување пред првостепениот орган.**
2. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Здружението на граѓани Центар за граѓански комуникации (ЦГК) Скопје, на 27.11.2024 година поднелo Барање за пристап до информации од јавен карактер до Службата за општи и заеднички работи на Владата на Република Северна Македонија, со кое побаралo по е-маил да му се достави електронски запис од следната информација:

„…од Имателот ја барам следната информација од јавен карактер за постапката за јавна набавка на Одржување на хигиена и тековно одржување на објектите на државната управа, бр.13552/2024:

* Одлука за јавна набавка;
* Записник од отворањето на понудите;
* Записник од спроведениот технички дијалог;
* Пристигнати понуди или пријави за учество (Образец на понуда-Финансиска понуда);
* Извештај за извршената евалуација;
* Извештај за спроведената постапка за доделување на договор за јавна набавка;
* Одлуката за избор на најповолна понуда или поништување на постапката која одговорното лице ја донесе во врска со постапката;
* Извештај од спроведената е-аукција;
* Потпишан договор за јавната набавка или рамковната спогодба; и
* Записник за инструкции добиени од Бирото за јавни набавки доколку постапката за јавна набавка била предмет на управна контрола и сите документи поврзани со управната контрола“.

Имателот на информации на ова Барање не одговорил во законски предвидениотрок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-354 на 26.12.2024 година.

Агенцијата со електронски допис бр.08-354 од 26.12.2024 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 27.12.2024 година до Агенцијата достави Одговор на жалба бр.03-6069/3 од 27.12.2024 година, заведена во Агенцијата под бр.08-354 на 27.12.2024 година. Во Одговорот е наведено: „…барањето на барателот беше доставено и заведено во архивата на Службата на ден 02.12.2024 година под бр.03-6069/1. На 03.12.2024 година, Службата достави одговор до барателот заведен под бр.03-6069/2 и во прилог на одговорот ја достави целокупната документација која беше побарана...“. Во прилог го достави е-маилот испратен на следната е-маил адреса: centar@ccc.org.mk, како доказ дека му доставил одговор на Барателот.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации не постапил согласно одредбите од Законот за слободен пристап до информации од јавен карактер, односно не ги испочитувал одредбите од Законот за слободен пристап до информации од јавен карактер,со тоа што не постапил согласно член 20 став 1 од Законот за слободен пристап до информации до јавен карактер кој гласи “Ако имателот на информации позитивно одговори на барањето или ако барањето делумно или целосно го одбие, за тоа ќе донесе **решение**“, кое треба да ги содржи елементите од член 88 од Законот за општата управна постапка.

Што се однесува до наводите во Одговорот на жалба, дека Имателот на информации постапил по Барањето на Барателот и му доставил одговор на Барателот, Агенцијата му укажува на Имателот на информации дека Имателот на информации Одговорот на барање до Барателот го доставил на погрешна е-маил адреса, наместо на cent**a**r@ccc.org.mk, бил должен да го достави на точната адреса на Барателот, cent**e**r@ccc.org.mk.

При детектирање на техничката грешка, Агенцијата на 30.12.2024 година побара по е-маил од Имателот на информации да ја исправи очигледната техничка грешка, но од Имателот не доби одговор.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став 1 алинеја 1, 11, 12, 13, 18 и 22 од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Со давање на бараните информации ќе се обезбеди поголема транспарентност и отчетност на работата на Имателот на информации, за начинот на трошење на јавните пари, пари на граѓаните и ќе се овозможи остварување на јавниот интерес.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации на Барателот, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

**Пламенка Бојчева**